
1 Контекст

1.1 Въведение

Общинската стратегия за развитие на социалните услуги в община Земен (2016 – 2020 г.) е разработена като секторна политика, въз основа на стратегията за социални услуги изпълнявана през изминалия период (2010 - 2015 г.), както и въз основа на идентифицираните потребности от социални услуги в общината.  

Стратегията за развитие на социалните услуги в община Земен (2016 - 2020) е разработена в изпълнение на чл.19 от Закона за социално подпомагане и чл.36 б от Правилника за прилагане на Закона за социално подпомагане.

Общинското планиране е съобразено изцяло с утвърдената Областна стратегия за развитие на социалните услуги в област Перник (2016 – 2020 г.) и е осъществено на база Анализ на потребностите от социални услуги в община Земен, изготвен с прякото участие на заинтересованите страни – Общинска администрация Земен, Дирекция „Социално подпомагане“-Радомир (ДСП), доставчици на социални услуги, местно базирани институции, представители на целевите общности и рискови групи.
Анализът на потребностите от социални услуги в община Земен е приет от Общински съвет – Земен с Решение № 39 от 26 януари 2016 г. В него са посочени конкретни изводи и препоръки за развитието на социалните услуги в община Земен, въз основа на анализ на групите в риск на територията на общината, оценка на съществуващите социални услуги и оценка на ресурсите за развитие на социалните услуги.

Общинската стратегия обхваща уязвими групи хора и общности от всички възрастови групи, като предвижда осигуряване на подобрено качество на живот на децата и семействата в риск, целенасочени интервенции за активно социално включване на уязвимите групи, създаване на условия за пълноценно участие в обществения живот и интеграция на хората в неравностойно положение.

1.2 Обхват и фокус на Общинската стратегия

Настоящата стратегия очертава развитието на социалните услуги в Община Земен в периода 2016  – 2020 година. Тя обхваща планирането на конкретни социални услуги за всички възрасти и уязвими групи като особено значение се отдава на децата, хората с увреждания и старите хора. Включени са както съществуващите вече услуги, така и разкриването на нови социални услуги.

В географско отношение тя покрива територията на община Земен, като обръща специално внимание на малките изолирани населени места.

Стратегията задава както общинската рамка, така и параметрите на социалните услуги на територията на община Земен. Стратегията включва на първо място социалните услуги, които работят до сега и ще работят на територията на общината и през периода 2016 – 2020 г. Включени са както съществуващите вече услуги (като се посочва дали те трябва да бъдат запазени в техния настоящ вид) и развитието на нови социални услуги. Посочени са начините на достъп до тези услуги и връзката между тях. Общинската стратегия се фокусира върху деинституционализация, превенция, развитие на мобилни услуги, междусекторно сътрудничество. По отношение на целевите групи, приоритет на услугите са възрастните с увреждания и самотни стари хора, деца в риск и с увреждания. Освен това, са посочени мерки и дейности в сферата на социалното подпомагане и свързани сфери (здравеопазване, образование, заетост, жилищна политика и инфраструктура), които са свързани с функционирането на социалните услуги и имат ключово значение за социалното включване и решаването на проблемите на рисковите групи. В стратегията са включени социални услуги за всички рискови групи на територията на общината като в рамките на стратегията са изведени нейните приоритети като целеви групи и услуги за периода на действието й. Определянето на приоритетите е основано на остротата на проблемите и наличните ресурси.
Времеви обхват. Планираните услуги и мерки за социално включване ще се изпълняват на територията на община Земен през следващите пет години (2016 – 2020 г.). 

Стратегията обхваща: 

· Развитието на нови услуги и усъвършенстването на съществуващите социални услуги през 2016 – 2020 г. съобразно изведените потребности на целевите групи на територията на община Земен;

· Инициирането на междусекторни „смесени” иновативни услуги и програми за социално включване и подкрепа.

Стратегията предвижда социални услуги за всички рискови групи на територията на община Земен. В рамките й са изведени нейните приоритети като целеви групи и услуги за периода на действие въз основа на остротата на проблемите и наличните ресурси.

1.3 Съответствие с международни, национални и местни политики

В България успешно се провежда целенасочена реформа в сферата на социалните услуги, която стартира първо в сферата на услугите за деца, след което премина и към останалите услуги за пълнолетни лица и стари хора. Реформата е насочена предимно към деинституционализация и децентрализация на социалните услуги. Изграждането на добре функционираща мрежа от социални услуги, предоставяни в общността с цел социалната защита и интеграцията на най-уязвимите групи от населението е един от приоритетите на социалната политика на Правителството. 

Областната стратегия за развитие на социалните услуги в област Перник (2016 – 2020) е в съответствие с препоръките на Съвета на ЕС, както и с действащото национално законодателство в сферата на социалните услуги, здравеопазването, интеграцията на хората с увреждания, защитата от дискриминация. Тя е съобразена с добрите практики на страните-членки на ЕС и с редица международни документи, които третират въпросите, свързани с подобряване на качеството на живот на възрастните хора, хората с увреждания, гарантиране правото на децата да живеят в семейна среда и на достъп до качествена грижа и услуги според индивидуалните им потребности.

През последните години държавата провежда целенасочена реформа в сферата на социалните услуги, която стартира първо в сферата на услугите за деца и след това премина и към услугите за другите възрастови групи. Реформата е насочена към деинституционализация и децентрализация на социалните услуги. От система на специализирани институции се премина към създаване на социални услуги в общността, които променят подхода към индивидите и групите в риск и целят интегрирането им в социалните общности. 

Общинската стратегия за развитие на социалните услуги - Земен, както и годишният план за изпълнение, е стратегически документ на общинско ниво. Тя е насочена към преодоляване на съществуващия дисбаланс в предлагането на социални услуги, осигуряване равен достъп до качествени социални услуги и продължаване на процеса на дългосрочно стратегическо планиране на социалните услуги на общинско ниво . 

Международни  политики – конвенции, документи на ЕС 

Стратегията за развитие на социалните услуги в община Земен е разработена в унисон с принципите на международни нормативни актове, визиращи насоките за осъществяване на приоритетни политики в сферата на социалното развитие. 

Сред основните документи, с които е съобразена Стратегията са: 

· Международна харта за правата на човека на ООН; 

· Конвенция на ООН за правата на детето;  

· Конвенция на ООН за правата на хората с увреждания и Факултативния протокол, Стандартни правила за равнопоставеност и равни възможности за хората с увреждания на ООН; 

· Конвенция на ООН срещу насилието и дискриминацията; 

· Принципи на ООН за защита на лицата с психични заболявания и подобряване на психиатричната помощ; 

· Европейска конвенция за защита правата на човека и основните свободи; 

· Харта на основните права на ЕС; 

· Европейска социална харта; 

· Европейска харта на правата и отговорностите на възрастните хора, нуждаещи се от дългосрочни грижи и помощ; 

· Резолюция на Европейския парламент от 9 септември 2010 г. относно дългосрочните грижи за възрастни хора; 

· Европейска стратегия за хората с увреждания за периода 2010 – 2020 г.; 

· Европейска стратегия за здравеопазване; 

· Европейска харта на предоставящите грижа в семейството.

Национални приоритети в развитието на социалните услуги

Социалната политика на България в следващия програмен период е насочена предимно в изпълнение на Стратегията за дългосрочна грижа, с която се цели промяна на философията и нагласите относно дългосрочната грижа за възрастни хора с увреждания и стари хора за създаване на най-добри условия за живот. 

В контекста на икономическата и социална криза, негативните демографски промени, България е изправена пред сериозни предизвикателства, свързани със застаряване на населението, което води до повишаване на потребността от услуги за дългосрочна грижа и съответно до нарастване на обществените разходи за тези услуги. Процесът на остаряване на населението продължава, като в края на 2015 година, хората над 65 годишна възраст представляват над 20% от населението на България. Изключително сложен е проблемът с гарантиране на по-високо качество на услугите, предлагани в съществуващите специализирани институции, което възпрепятства осигуряването на адекватно качество на живот на потребителите. 

Националната стратегия за дългосрочна грижа предвижда през следващите 20 години да се подобри достъпа до социални услуги в общността, чрез разширяване на мрежата на тези услуги в страната, тяхното разнообразие, обем и обхват, повишаване на качеството им, както и насърчаване на взаимодействието помежду им. Потребността от дълговременно  обгрижване на недееспособни възрастни лица нараства, а възможностите на съществуващите форми и програми стават все по-недостатъчни, което предполага разкриване на нови, интегрирани социални услуги. 

Важно условие за осигуряване на такъв тип грижа са: развиване на мрежа от социални услуги в общността; регламентиране на широк спектър от интегрирани междусекторни услуги; подобряване на координацията между системите за социална и здравна грижа; поетапно закриване и/или реформиране на всички функционално остарели и неотговарящи на нуждите на потребителите специализирани институции за възрастни хора и хора с увреждания; преструктуриране на системата за стационарно лечение на болни и деинституционализация на грижите чрез развитие на подходящи форми за грижи и лечение на хора с психични разстройства и нуждаещите се от палиативни грижи; устойчиво финансиране на услугите за дългосрочна грижа. 

Друг важен приоритет в развитието на социалните услуги е продължаването и успешното финализиране на мерките и дейностите, заложени в Националната стратегия „Визия за деинституционализацията на децата в Р. България” и Планът за действие към нея. В предходния програмен период в страната ни стартираха и се развиваха дейностите, свързани с осъществяване на преход от институционална грижа за деца към грижа в семейна и близка до семейната среда. Деинституционализацията не се ограничава само до извеждане на децата от институциите, а е и процес на предотвратяване на настаняването на деца в институциите, създаване на нови възможности за децата и семействата да получат подкрепа в общността. 

Друг важен елемент в държавната социална политика през следващия програмен период е социалното включване. Като страна – членка на Европейския съюз България е част от общите европейски усилия за създаване на работеща и съвременна визия за социална Европа, отчитаща предизвикателствата в областта на бедността и социалното изключване. Съществен аспект на политиката в областта на социалното включване е участието в разработването и отчитането на Националната програма за реформи и в разработването на националната позиция относно Специфичните препоръки към страните-членки в областта на намаляването на бедността и насърчаването на социалното включване в рамките на Европейския семестър. 

Ключов документ, съдържащ визията, приоритетните направления и дейностите за развитие на политиката в областта на бедността и социалното изключване в България до 2020 г. е приетата от Министерския съвет на 6 февруари 2013 г. Национална стратегия за намаляване на бедността и насърчаване на социалното включване 2020. Стратегията се основава на Националната цел за намаляване на хората, които живеят в риск от бедност (с 260 000 души до 2020 г.) и формулираните към нея четири подцели, насочени към децата, безработните лица, работещите бедни и възрастните хора. 

Водещите стратегически документи на национално ниво, които определят приоритетите в планирането и развитието на социалните услуги и с които е съобразена Стратегията за развитие на социалните услуги в община Земен са:

· Националната стратегия „Визия за деинституционализация на децата в Република България” приета с Протокол № 8.2 на Министерския съвет от 24.02.2010 г., валидна до 2025 г. и План за действие към нея; 

· Национална стратегия за дългосрочна грижа, приета с Решение № 2 на Министерския съвет от 07.01.2014 г.; 

· Национална стратегия за демографско развитие на Република България 2006–2020; 

· Стратегия за осигуряване на равни възможности на хората с увреждания 2008-2015; 

· Дългосрочната стратегия за заетост на хората с увреждания 2011-2020 г., приета с Протокол № 25.2 на Министерския съвет от 29.06.2011 г.;

· Национална концепция за насърчаване на активния живот на възрастните хора (2012-2030 г.) приета с Протокол № 24.2 на Министерския съвет от 20.06.2012 г., валидна до 2030 година;

· Национален доклад на Република България по стратегиите за социална закрила и социално включване 2013 – 2014 г.;

· Национална стратегия на България за интегриране на ромите 2012 – 2020, приета от Народното събрание през март 2012 г. 

Приоритети и стратегии на областно и общинско ниво

Приоритетите на областно ниво, с които е съобразена и Стратегията за развитие на социалните услуги в община Земен, са свързани с отговорностите на общините при управлението на социалните услуги на местно ниво с основен приоритет - създаване на социални услуги в общността, които индивидуализират подхода към индивидите и групи в риск и целят интегрирането им в социалните общности. А конкретните документи са:

· Областна стратегия за развитие на социалните услуги в област Перник (2016 - 2020 година); 

· Общински план за развитие; 

· Общински Годишен план за развитие на социалните услуги в община Земен; 

· Общинска програма за закрила на детето; 
· Програми, стратегии и стратегически документи във връзка със социалното включване и развитието на социалните услуги на ниво община. 

Институционална рамка на предоставянето на социалните услуги 

В процеса на планиране са включени пряко или косвено основните институции с отговорности по отношение на планирането, създаването, предоставянето и управлението на социалните услуги. Тук са взети предвид следните им компетенции: 

На национално ниво:

· Министерство на труда и социалната политика (МТСП) – създава държавната политика в сферата на социалното подпомагане и социалните услуги, определя националните приоритети, заедно с Министерство на финансите определя държавно-делегираните дейности в социалните услуги и разработва разходните стандарти за финансиране на социалните услуги. 

· Министерство на финансите – определя разходните стандарти и тавани за финансиране на социалните услуги в страната. 

· Агенцията за социално подпомагане (АСП) – разрешава откриването и закриването на социалните услуги – държавно-делегирана дейност, разработва методики за социални услуги, инспектира социалните услуги, поддържа регистър на доставчиците на социални услуги. Чрез дирекциите „Социално подпомагане” се предоставят и социални услуги. 

· Държавната агенция за закрила на детето (ДАЗД) – лицензира доставчиците на социални услуги за деца, контролира стандартите и критерии за социални услуги за деца и семейства. 

На областно ниво:

· Областен управител и Областен съвет за развитие и областни комисии, които имат отношение към планирането във всички сфери, в т. ч. и на социалните услуги; 

· Регионална дирекция социално подпомагане (РДСП), която изготвя становища за откриването/закриването на социални услуги – държавно-делегирана дейност. 

На общинско ниво:

· Общините – създават общинската политика по отношение на социалните услуги, създават и предоставят социални услуги; възлагат и договарят предоставянето на социални услуги с външни доставчици, контролират тяхното качество. 

· Доставчици на социални услуги - общината, както и вписаните в регистъра на Агенцията за социално подпомагане физически лица (регистрирани по Търговския закон) и юридически лица). 

· Дирекция “Социално подпомагане”, която е ангажирана с идентифицирането на случаи, оценка и насочване към различни доставчици на социални услуги, когато са делегирани от държавата дейности. 

· Общественият съвет за социално подпомагане в общината, ангажиран с обществения контрол. 

· Организации с нестопанска цел и представители на рисковите групи. 

Областната стратегия за развитие на социалните услуги ще се изпълнява на областно и общинско ниво с общи усилия на всички заинтересовани страни в област Перник в съответствие с техните компетенции, идентифицираните потребности на групите в риск и планираните дейности за посрещането им. 

Общинският съвет и общинската администрация отговарят за цялостното изпълнение на стратегията за развитие на социалните услуги на територията на община Земен. 
2 Изводи от анализа на ситуацията и оценката на потребностите в община Земен
Анализът на ситуацията в община Земен е фокусиран върху нуждите от социални услуги, разглеждани в общия контекст на социо-икономическите проблеми, общинските политики и мерки за социално включване на уязвимите общности и групи от населението. 

В процеса на подготовка на Областната стратегия в област Перник са разработени общински анализи на ситуацията, които са приети от Общинските съвети в 6-те общини на областта. Пълният текст на Анализа на социалната ситуация и оценка на потребностите от социални услуги в община Земен, приет от Общинския съвет, е включен като Приложение 1 към настоящата общинска стратегия.

2.1 Тенденции в демографското и социо-икономическото развитие на община Земен
С изведената оценка на потребностите в областта и в частност в община Земен се дава възможност да се направи реално и адекватно планиране, което да  отговори на реалните нужди от социални услуги за всички рискови групи, да съответства на реалните възможности и капацитет на местните партньори за осигуряване на необходимите услуги и в по-широк план – да съответства на дългосрочните тенденции в развитието както на общината като цяло, така и на отделните населени места на нейната територия (1 град и 17 села).

Демографската характеристика показва следното : Населението на Общината е 3 102 жители по настоящ адрес, от които 70 % живеят в града и 30 % в селата.Територията е слабо населена- 10,2 д/кв.км.сравнение с останалите общини в областта.Най-голям относителен дял има населението в предпенсионна и пенсионна възраст.

Възрастовата структура на населението в община Земен е следната:

·  население на възраст от  0 до 13 години – 187 деца

· население на възраст от  14 до 60 години – 1583 лица 

· население на възраст  над 60 години – 1369 лица 

Новородени бебета в община Земен през:

-  2015 година  са се родили 6 деца;

-  2014 година са се родили 16 деца

- 2013 година са се родили 21 деца

Починали жители на община Земен:

- 2015г. починали – 102 лица;

- 2014г. починали – 111 лица;

- 2013г. починали – 55 лица.

Разликата между ражданията и умиранията формира естествения прираст на населението. И тъй като през изминалите години досега умират повече хора, отколкото се раждат, тази разлика е с отрицателна стойност, в резултат на което населението непрекъснато намалява. 

Факторите, които влияят върху намалението на населението са влошеното икономическо състояние в региона, неблагоприятната екологична обстановка, застаряващото население и други. Високата смъртност, отрицателните стойности на естествения прираст са нарастваща негативна тенденция в демографската характеристика както на община Земен, така и на област Перник. 

От друга страна, концентрацията на децата и младежите в по-големите населени места позволява по-добре да се организира предоставянето на услуги, предназначени за тях и техните семейства. Неблагоприятното тук обаче е това, че се наблюдава миграционен процес и това още по-силно води до обезлюдяване и застаряване на много селища, тъй като в тях вече става невъзможно да се поддържа училище, здравна служба, културни заведения. 

Анализът на данните показва основните демографски проблеми в общината, имащи пряко отношение към социалната политика и системата на социалните услуги и към потребностите на населението от социални, здравни и др. услуги: 

· застаряване на населението и регресивен тип възрастова структура;

· ниска раждаемост;

· висока смъртност и отрицателен естествен прираст;

· прогресивно намаление на относителния дял на лицата в трудоспособна възраст;

· устойчива тенденция към миграционно движение и обезлюдяване на някои населени места в общината;

· ниска гъстота на населението.

В населените места, където живеят главно възрастни хора, се налага предоставянето на социални услуги с мобилна група, за да може да се осигури необходимият достъп до тези социални услуги. С оглед на това силно се оскъпяват разходите за предоставяне на услуги за сметка на разходите за достъп до тях.
2.2 Здравеопазване
Здравеопазването в Община Земен се осъществява от:

-Център за спешна медицинска помощ – Земен;

-Частни лекарски и стоматологични кабинети;

На територията на Община Земен има  3 общопрактикуващи лекари /ОПЛ/, които имат сключени договори с Регионалната Здравно-осигурителна каса. Всички те са недостатъчни и не са в състояние да осигурят ефективно доболнично здравно обслужване тъй като са базирани предимно  в град Земен. Аптечното обслужване е само в града.

На територията на Община Земен осъществява своята дейност ЦОП към Сдружение “SOS Детски селища България”. Създаден е по Проект “Подай ръка”-мобилни екипи за подкрепа на деца и семейства в общността. Проект “Подай ръка“- мобилни екипи за подкрепа на деца и семейства в общността цели да предоставя Мобилна социална работа за активно търсене и  оказване на подкрепа на деца и семейства от високорискови общности, семейства в ситуация на социална изолация, млади самотни майки, самотни родители, жени в рискова бременност, деца, включени в тежки форми на труд, деца и семейства със затруднен достъп до социални услуги в  общността от малки населени места. 

Сдружение SOS детски селища България подкрепя семействата да развият своя капацитет за закрила  и грижа за техните деца и укрепва мрежата за защита на децата в риск и техните семейства в общността.

Мобилния екип от Център за обществена подкрепа Радомир към Сдружение SOS детски селища България предоставя консултиране и подкрепа на деца и семейства в риск от общността на територията на Община Земен .

През м.март 2014г. са проведени информационни срещи между мобилния екип  и представители на Община Земен, педагогическия екип на ОДЗ-Земен, педагогическия екип на СОУ"Св.Св.Кирил и Методии“-Земен и представители на ДСП-Радомир- изнесено работно място гр.Земен.

До настоящия момент в проекта са включени, подписани договори за предоставяне на социални услуги за 25 деца от 10 семейства.  Услугите които се предоставят на децата и техните родители са: 

· Психо – социално консултиране – развитие на умения за общуване с деца; повишаване на уменията за полагане на грижи за детето, осигуряване на безопасна и сигурна семейна среда за детето; предотвратяване на риск от насилие; справяне с агресията, трудно поведение, кризи;

· Семейно консултиране- възстановяване и подобряване на връзките със семейството; подобряване на взаимоотношенията в семейството;

· Правно – икономическо и административна консултиране

· Консултиране от специалисти – логопед и педагог;

· Насочване към специалисти – психотерапевт, лекар, консултиране за здравни права.

· В община Земен също се провеждат групови дейности с една група от деца и една група от родители по проект „Подай ръка- мобилни екипи за подкрепа на деца и семейства в общността“ .
На територията на Община Земен съществуват още 5 вида социални услуги в общността, които предоставят своите услуги на деца и лица в нужда.  

Във връзка с изпълнението на Общинска социално-превантивна програма,  МКБППМН при  Община Земен, провежда мероприятия /беседи, лекции, дискусии, брошури/ по превенция на ХИВ, СПИН, различни видове наркотици и сексуално предавани болести сред всички ученици в Общината.

2.3 Образование 

Съобразено с нуждите на Община Земен образователната структура е добре развита. Тя включва: една детска градина в града: ОДЗ”Земен” и  едно защитено и средищно СОУ”Св.Св.Кирил и Методий”. Общият брой на децата които през учебната 2014-2015г. се обучават в учебните заведения са 117, докато през 2013-2014 година са били 106 ученика, а през 2012-2013г. те са били 101 ученика. Интересите на децата и учениците се развиват в СИП.  Децата са любознателни и обичат да се изявяват.

  Сградният фонд е в добро състояние , предвид направените ремонтни дейности. На територията на Община Земен не съществува проблем за обхвата на децата  в предучилищна и училищна възраст. За учениците от населените места, в които няма училища и се налага да пътуват  е осигурен  транспорт.В средното училище се провеждат редовно родителски срещи , а посещението на родители в училището извън тези  регламентирани срещи са позволени ежедневно. Това дава възможност за разговори и полезни контакти за бързо отстраняване на евентуално възникнали проблеми. По този начин е изградена добра форма на комуникация между  училище-дете-родител.

2.4 Икономическо развитие

Община Земен е малка община, разположена в приграничните райони на България, в района на Краище. От административна гледна точка, общината е част от област Перник, от Югозападния район от ниво 2. Географското положение на общината предопределя до голяма степен развитието на нейната икономика и социално-икономическите връзки, които тя осъществява. Близостта до границата със Сърбия и относителната близост до гр. София определят геополитическото положение на общината. Важно значение за развитието на икономиката на общината има железопътната гара, която минава през град Земен, и която в миналото е била предпоставка за формирането на града като транспортен  и стопански възел. Общината попада в категорията изостанал селски и планински район.

Макроикономическата обстановка, в която се развива община Земен се определя до голяма степен от световната икономическа криза, която се отрази на всички икономически показатели и повлия върху без това крехкото състояние на българската икономика. Приносът на община Земен към икономиката на областта е предимно в сферата на индустрията, и по-конкретно леката промишленост.Малък принос има общината към развитието на земеделието. Има перспективи за устойчиво развитие на туризма и за нарастване на значението на третичния сектор в общината.

Икономиката на общината се е разгърнала с малки изключения в предимно микропредприятия до 9 заети. Средните нетни приходи от дейността на фирмите в общината са по-високи единствено от тези на община Ковачевци. Разликите между общините в област Перник е голяма, което е признак за големите диспаритети между развитието на различните териториални единици. Община Земен се очертава като една от по-слабо развитите общини в областта. Поради значителното свиване на пазара, фирмите ограничават инвестициите в дълготрайни материални активи с цел ограничаване на разходите. Това повлиява върху качеството на продукцията и производителността на труда, както и върху конкурентоспособността на местните фирми и намирането на пазари за реализиране на продукцията. 

Икономиката на общината се намира в силен застой и е необходимо привличане на инвестиции и насърчаване на предприемачеството, за да се стимулира икономиката на общината. Като част от трансграничен район пред общината излизат възможности за сътрудничество и развитие, които биха могли да привлекат инвестиции. Сравнително предимство на общината са ресурсите за развитие на туризъм, с които тя предполага, но от ключово значение е тяхното устойчиво развиване и популяризиране. Друг голям проблем, който засяга пряко икономиката на общината е силното обезлюдяване на населените места, която тенденция е продължителна и задълбочаваща се.   

Бензиностанция и газостанцяи има в гр.Земен. 
2.5 Пътна мрежа и достъп
Транспортната инфраструктура има важна икономическа и социална функции.  Тя има ключово значение за икономическото и социално развитие на общината, тъй като осигурява бърз и ефективен транспорт и спомага за балансирано развитие. Територията на общината се обслужва от третокласни и четвъртокласни републикански  пътища. На територията на община Земен има общинска пътна мрежа с дължина от 38 км. Изградена инфраструктура има до всички населени места, проблем обаче остава лошото състояние на пътната настилка, което увеличава времето за достъп до населените места и увеличава риска от пътно транспортни произшествия. Нарушаването на достъпа до бърза помощ до някои населени места, поради състоянието на пътната инфраструктура, следва да се  преосмисли като сериозен социален фактор за подобряване на състоянието на пътищата. Проблем е необходимостта от сериозни инвестиции, които общината не може да си позволи. Затова трябва да се обмисли възможността за привличането на средства по европейски фондове, и за целенасоченото им фокусиране върху ключови отсечки, които са най-натоварени и имат най-важна социална и икономическа роля за развитието на общината. 

Освен автомобилният транспорт, важно значение за община Земен има и железопътният транспорт.  През територията на общината преминава жп линията София – Кюстендил – Гюешево. Железопътният възел в град Земен е изиграл важна роля в развитието на района. Земен е единствената жп гара в цялата област Краище. Поради намаляването на значението на железопътния транспорт в национален план, намалява и значението на Земен като железопътен възел.

2.6  Заетост  и безработица

Икономически активното население обхваща всички лица на 15 и повече навършени години /по методологията на Международната организация на труда в тази категория се включват хора на възраст от 10 до 72 г./, които са заети или безработни. Не добрата пропорция е – висок дял на безработните и нисък дял – на заетите лица. Променящата се  финансова и икономическа среда и задълбочаващата се криза оказват негативно влияние върху активното население.

На територията на Община Земен безработицата не намалява. По данни на Бюрото по труда,  структурата на безработните за последните 3 години изглежда така:

	Регистрирани безработни лица, 2013г.
	102

	Регистрирани безработни лица, 2014г.
	172

	Регистрирани безработни лица, 2015г.
	151


Таблица1:  Данните са  взети от Дирекция “БТ”-Перник 

	
	
	2015г.
	2014г.
	2013г.

	1
	Брой безработни лица без, или с по-ниско от основно образование
	29
	35
	29

	2
	Брой безработни лица с намалена работоспособност
	10
	14
	7

	3
	Брой безработни младежи от 18 до 29 години
	16
	27
	17

	4
	Брой безработни лица на възраст над 55 години
	52
	48
	25

	5
	Брой безработни лица с регистрация повече от 1 година
	51
	27
	9


Таблица2:  Данните са взети от информационен бюлетин на Дирекция “БТ”-Перник  за м.декември 2015г.

Визията представена в таблиците показва  затруднената реализация на хората с ниско и без образование. Голяма част от регистрираните безработни са с липса на трудови навици. Благодарение на реализираните програми за трудова заетост и предимно НП”ОСПОЗ” /от социални помощи към осигурявани на заетост/, са устроени на временни работни места 30 лица от безработните. Д”Бюро по труда”-Перник организират “Младежка трудова борса” и с активната политика и работа на Д “Бюро по труда”-Перник –ИРМ Земен през 2015г. са стимулирани работодателите да разкриват работни места по различни Програми и Проекти. Служителите от Д”БТ” работят активно за повишаване на трудовата мотивация и личностни качества у продължително безработните. През 2015г. по ОП”РЧР” Проект “Нови възможности за грижа ” са започнали работа 12  лица като лични асистенти.; ОП”РЧР „Пълноценен живот право на всеки” са започнали работа 38 лица като домашни помощници, социални асистенти и лични асистенти.

Община Земен работи активно за реализиране на държавната политика за насърчаване на заетостта и закрила на безработни лица. През различни Програми и Проекти на Дирекция “БТ”-Перник, през 2015г.  временно са наемани на работа 30 лица.
3 Анализ на групите в риск/целевите групи/ в община Земен

3.1 Деца, настанени в социални услуги от резидентен тип. Приемна грижа.

В разглеждания период (2015г.) на територията на община Земен активно е предоставяна социалната услуга “Приемна грижа”.Община Земен е партньор на АСП по Проект “И аз имам семейство”. През трите години на действие на този проект през него са преминали общо 10 деца., като 3 от тези деца са настанени в семейства на роднини и близки. 

3.2 Деца в риск 

По данни от Дирекция “Социално подпомагане”-Радомир-ИРМ Земен, децата с увреждания в община Земен  към 31.12.2015г. са 6. Към декември 2013г. общият брой на децата и учениците на ресурсно подпомагане в общината е 12, в края на 2014г. децата са 4, а в края на  2015г. те са 19.

Друга рискова група са децата, които не посещават редовно учебните занятия и за които съществува опасност от отпадане от училище. Това са предимно деца от ромски произход, чиито родители не полагат нужния контрол, не мотивират децата си да придобият  знания и умения в училище. Нерядко тези деца са отглеждани и възпитавани от бабите и дядовците си, тъй като родителите им са заминали да работят в чужбина. 

Останали без контрол от страна на родителите, те не съумяват да оползотворят правилно свободното си време като извършват противообществени прояви. По данни от Секретаря на Местната комисия за борба срещу противообществените прояви на малолетните и непълнолетните (МКБППМН) броят на децата в риск от отпадане от училище през разглеждания период е - през 2013г. застрашени са 10 ученици, през 2014г.- 10 ученици, през 2015г.- 9 ученици.

От допълнителни грижи се нуждаят и децата, извършили противообществени прояви. Направената справка с описната книга на Местната комисия за борба срещу противообществените прояви на малолетните и непълнолетните (МКБППМН) очертава намаляване броя на извършителите на противообществени прояви през годините 2013-2015г. През 2013г. МКБППМН е разгледала 1 възпитателно дело и е наложила възпитателни мерки по отношение на 1 малолетно и непълнолетно лице. . През 2015г. децата, извършили противообществени прояви, са 1.  

На територията на община Земен през посочения период има един случай, жертва на домашно насилие и получил полицейска закрила. За разрешаване проблемите на децата в риск са нужни специални грижи, като консултиране на децата и родителите им, оказване на помощ при разрешаване на възникнали трудности в общуването, индивидуална работа с всяко дете и др. Тази социална услуга успешно се предоставя от Център за обществена подкрепа в град Радомир чрез мобилна услуга на територията на община Земен.
3.3 Пълнолетни лица с увреждания

При анализа на статистическата информация, предоставена от Дирекция “Социално подпомагане”-Радомир-ИРМ Земен, за пълнолетни лица с увреждания, изпъква броят на старите хора с уврждания. През годините цифрите са както следва:- 438 лица през 2013г., 440 през 2014г., 405 през 2015г. 

Лицата от тази рискова група на възраст над 65 години, както и инвалиди от първа и втора група, които са затруднени самостоятелно или с помощта на близките си да организират своя бит, ползват услугите на Домашен социален патронаж, Обществена трапезария и тези, които се предоставят по ОП „РЧР”.Нужно е вниманието да бъде насочено и към децата и по-младите хора с увреждания. 
3.4 Лица, трайно настанени в институции
На територията на община Земен няма  специализирана  институция за стари  хора , ползват се услугите на Дом за стари хора „Св.Иван Рилски”-Радомир и други в област Перник  и съседни области.  По данни на Дирекция “Социално подпомагане”-Радомир, съществува списък на чакащи за настаняване. 
3.5 Общности и групи в неравностойно положение

3.5.1 Безработни

В общината се наблюдава приблизително постоянно равнище на безработица. Броят на регистрираните безработни през 2014г. е 172, но в действителност безработните са повече, тъй като се предполага, че не всички са регистрирани. От посочената цифра 54 са безработни повече от една година.

По степен на образование най-голяма е групата на безработни са със средно образование - 93  с основно и по-ниско образование -18 и с висше – 3. Ниският образователен ценз или липсата на такъв лишава тези хора от възможност за успешна реализиция на пазара на труда.

3.5.2 Етнически общности в неравностойно положение

На територията на Община Земен няма обособени общности, които да са в неравностойно положение.

3.5.3 Самотно живеещи стари хора

Тази социална група са анализирани в контекста на планирането на социалните услуги, като група за която  са  необходими социални услуги с цел превенция, защото има  услуги, които  влизат в действие при появил се вече риск. Смисълът на социалните услуги при самотно живеещите хора е да ги предпазват от рискове (свързани с поддържани на качеството на живота им, тяхното социално включване и функциониране) и ги подпомагат да продължат живота си без да се изваждат от естествената им среда. Тази група имат осигурена подкрепа в домашна среда, която се дава от програмите Домашен помощник и Социален асистент, отнемане на грижата за храна чрез Домашния социален патронаж и осигурено медицинско наблюдение, както и Обществена трапезария.

4 Действащи социалните услуги на територия на община Земен

 4.1 Социални услуги за деца в общината 
На територията на Община Земен осъществява своята дейност ЦОП към Сдружение “SOS Детски селища България”. Създаден е по Проект “Подай ръка”-мобилни екипи за подкрепа на деца и семейства в общността. Проект “Подай ръка“- мобилни екипи за подкрепа на деца и семейства в общността цели да предоставя Мобилна социална работа за активно търсене и  оказване на подкрепа на деца и семейства от високорискови общности, семейства в ситуация на социална изолация, млади самотни майки, самотни родители, жени в рискова бременност, деца, включени в тежки форми на труд, деца и семейства със затруднен достъп до социални услуги в  общността от малки населени места. 

През м.март 2014г. са проведени информационни срещи между мобилния екип  и представители на Община Земен, педагогическия екип на ОДЗ-Земен, педагогическия екип на СОУ"Св.Св.Кирил и Методии“-Земен и представители на ДСП-Радомир- изнесено работно място гр.Земен.

До настоящия момент в проекта са включени, подписани договори за предоставяне на социални услуги за 25 деца от 10 семейства.  Услугите които се предоставят на децата и техните родители са: 

· Психо – социално консултиране – развитие на умения за общуване с деца; повишаване на уменията за полагане на грижи за детето, осигуряване на безопасна и сигурна семейна среда за детето; предотвратяване на риск от насилие; справяне с агресията, трудно поведение, кризи;

· Семейно консултиране- възстановяване и подобряване на връзките със семейството; подобряване на взаимоотношенията в семейството;

· Правно – икономическо и административна консултиране

· Консултиране от специалисти – логопед и педагог;

· Насочване към специалисти – психотерапевт, лекар, консултиране за здравни права.

· В община Земен също се провеждат групови дейности с една група от деца и една група от родители по проект „Подай ръка- мобилни екипи за подкрепа на деца и семейства в общността“ .
4.1 Социални услуги за стари хора  в община Земен

4.2.1 Услуги в общността за стари хора

На територията на община Земен функционират пет вида социални услуги, които се ползват от стари хора:

1.Домашен социален патронаж гр.Земен. Домашен социален патронаж е форма за обслужване и доставяне на храна по домовете на лица над 65-годишна възраст и инвалиди от първа и втора група, болни с решение на ТЕЛК, които са затруднени самостоятелно или с помощта на близки да организират своя бит. 

 Услугата в гр.Земен е с капацитет 40 места, Финансирането е от Община Земен и от платени такси на потребителите. 

2.Социална услуга “Личен асистент”се предлага по ОП”РЧР”-“Подкрепа за достоен живот” -”Алтернативи”, с капацитет 11 лица до края на м.април2015г. От м.май 2015г. услугата се предоставя по Проект на ОП”РЧР”-“Нови възможности за грижа”с капацитет 12 лица.
3.От м.декември 2015г. съществува социална услуга „Домашен помощник”, „Социален асистент” и „Личен асистент” по проект –„Пълноценен живот право на всеки” с капацитет 70 лица.
4. Социална услуга „Обществена трапезария” с капацитет 100 места.
5.Клуб на пенсионера Земен с капацитет 30 места.

По данни на Общинска администрация и Дирекция “Социално подпомагате”- Радомир ИРМ Земен  има списъци с чакащи за ползване на горепосочените услуги.

4.2 Взаимодействие с други услуги в областта на образованието, здравеопазването, пазара на труда и други

Ефективното междуобщинско партньорство и междусекторно сътрудничество допринасят за изграждане на оптимална мрежа от социални услуги в областния град Перник, която осигурява равен достъп до услуги за рисковите групи и инструменти за максимално оползотворяване на наличните ресурси на всички нуждаещи се от общините на областта. Изгражданият механизъм на партньорство има за цел: 
1. Повишаване на ефикасността и качеството на услугите;

2. Допълване на наличните ресурси чрез развитие на междуобщинско партньорство и междусекторно сътрудничество.

Развитото  партньорство между общините и секторите, изградените мрежи за сътрудничество на общинско  ниво, способстват за съчетаването на наличните и потенциалните ресурси, допълват и съгласуват  дейностите на ангажираните институции от различните сектори с фокус грижата за потребителите на услуги, уязвимите общности и групи.Управлението на местната власт с широко участие на гражданите е израз  за демокрация, така и възможност за формиране на по-добри политики и общоприети възможности за развитие. Тясното взаимодействие между местната власт, граждани, НПО и бизнеса е дълъг и труден процес, изискващ усилия от всички страни, но резултатите от подобно партньорство са трайни ползи и просперитет за местната общност.

4.3 Изводи за развитието на социални услуги в община Земен през 2010-2015 г.

Основните изводи за състоянието на действащите социални услуги в община Земен показват, че към настоящия момент на територията на общината функционира мрежа от социални услуги. Основната задача пред тях е повишаване на качеството на предоставяните услуги, максимална ефективност при предоставянето им, мобилност, работа на терен, организиране на обучения на персонала, адекватна заетост на капацитетите. В голяма степен потребностите на жителите от социални услуги са удовлетворени.
Общи изводи, които могат да се направят след анализ на социалните услуги, функциониращи на територията на областта:

· На територията на община Земен няма специализирани институции както за деца, така и за възрастни. 

· Липса или недостатъчно квалифициран персонал в социалните услуги - да се предвидят целенасочени мерки за преодоляване на липсата на персонал и/или неговата недостатъчна квалификация, без което е трудно осъществимо развитието на необходимите социални услуги.
· Община Земен не е възложила социална услуга на външни доставчици.

По отношение на услугите за деца, изводите са следните:

· Деца/лица в риск, предимно  от малцинствен произход, ниска грамотност, зачестили случаи на раждания от непълнолетни деца, както и съжителство на такива с пълнолетни. На територията на общината с тези рискови групи работи ЦОП, ЦСРИ.

· Приемната грижа е сравнително добре развита в областта през последните няколко години, настаняването при близки и роднини  се използва  като добър ресурс за отглеждане на децата;

· По отношение на децата с увреждания са осигурени подкрепящи услуги като ЦСРИ, личен и социален асистент, които в голяма степен покриват идентифицираните потребности.

         По отношение на услугите за възрастни се наблюдава:

· Успешните социални услуги за подкрепа на семействата при полагане на грижи за зависим член от семейството са услугите „Личен асистент”, „Социален асистент” и „домашен помощник”;

· Недостатъчна подкрепа и грижи в домашна среда, които да осигурят достоен и независим живот в естествената домашна среда и в общността;

· Липсата на устойчивост на предлаганите услуги в общността, финансирани със средства по различни национални и/или европейски програми. Създадените и установени форми на социални услуги в общността, като ,,Домашен помощник”, ,,Социален асистент”, ,,Личен асистент”, зависят от отпускания финансов ресурс, а не от наличните потребности.

· С добър обществен отзвук се ползват и услугите на домашен социален патронаж и обществена трапезария.

4.4 Заключения и препоръки

Общи препоръки за развитието  на услугите в община Земен:

· Необходимо е разнообразяване на социалните услуги и развиване на нови и гъвкави, алтернативни услуги, които да съответстват на спецификата на потребностите на рисковите групи в общината и да разширяват формите на социална подкрепа. 

· Да бъде използван интегриран подход при решаването на проблемите на целевите рискови групи. 

· Необходимост от развитие и утвърждаване като постоянно действащи форми на социални услуги в общността, като ,,Домашен помощник”, ,,Социален асистент”, ,, Личен асистент” в помощ на деца и възрастни с увреждания и самотно живеещи възрастни хора неспособни да се самообслужват. 

· Осигуряване на възможности за непрекъснато обучение, обмяна на опит и добри практики, с цел развитие на капацитета на екипите в отделите, ангажирани с управлението на социалните услуги и на доставчиците на социални услуги.
Конкретни препоръки за развитието  на услугите в община Земен:
След направения анализ и проучване на ситуацията в община Земен се стигна до необходимостта от планиране на следните социални услуги за периода 2016 - 2020 година:

· Социален асистент, Домашен помощник и Личен асистент – Осигуряване почасова помощ за нуждаещите се лица от територията на община Земен в домашна среда.
Стратегическите приоритети в Общинската стратегия за развитие на социалните услуги  2016-2020 в община Земен, следват приоритетите в ОСРСУ 2016-2020 в област Перник и са насочени:

1) Към продължаване и финализиране на процесите по деинституционализацията на децата, 

2) Към изпълнението на дейностите по реализиране на Национална стратегия за дългосрочна грижа и предстоящия за приемане План за изпълнение, с фокус към услуги в общността за възрастни хора с психични разстройства, умствена изостаналост и деменция, което ще способства за превенция на настаняването в специализирани институции за възрастни хора с увреждания. 

5 Визия и цели

5.1 Визия

Общинската стратегия за социалните услуги цели да осигури достъпни и ефективни социални услуги в община Земен, насочени към подобряване качеството на живот, към пълноценната реализация и грижа за хората от рисковите групи, както и за социалното включване на децата, семействата и хората в риск на територията на общината.

5.2 Ценности и принципи

Основна ценност в социалната работа е човекът и правото на всяко човешко същество да развие максимално своите възможности, без значение на етническа принадлежност, пол, увреждане, възраст, социално положение. В синхрон с Областната стратегия на област Перник и в община Земен се следват основните човешки права, утвърдени в международните документи и конвенции за защита на правата на човека и основните свободи, и за правата на детето. Общинската стратегия за развитието на социалните услуги в община Земен  утвърждава следните ценности, споделени от всички заинтересовани страни:

· Уважение и признание на достойнството на всеки човек, общност и група;

· Толерантност и закрила от дискриминация, признаване на различията като ценност и ресурс за развитие;

· Благосъстояние на децата и на всички жители на община Земен;

· Гражданско участие в планирането и в наблюдението на изпълнението на Стратегията;

· Зачитане на равнопоставеността на половете при планирането и достъпа до социални услуги.

Всички страни, ангажирани с общинската стратегия на община Земен, се обединяват около следните принципи и подходи, които ще бъдат следвани при изпълнението на планираните дейности и мерки:

· Социални услуги, които отговарят на реалните нужди на рисковите групи;

· Гарантиране на най-добрия интерес на детето;

· Осигуряване на най-добрия интерес на потребителя;

· Индивидуализиране на оценката и на грижата за потребителя;

· Насърчаване на услугите в общността и ограничаване на услугите от резидентен тип;

· Гарантиране на равен достъп до услуги на всички жители на община Земен и достигане на услугата максимално близо до местоживеенето на потребителите; 

· Достъп до услуги в изолирани населени места чрез мобилност на услугите, иновативност и гъвкавост в планирането и управлението;

· Интегриран подход към решаването на проблемите на целевите рискови групи;

· Проактивност в обхващането на рисковите групи;   

· Добро управление, ефикасност и ефективност на социалните услуги, мрежи и партньорства;

· Надграждане над добрите практики и опит в услугите; постоянно повишаване на квалификацията и уменията и учене от собствения опит;

· Постоянно оптимизиране на качеството на социалните услуги.

5.3 Приоритети и направления на Общинската стратегия

Приоритетите на Общинската стратегия са изведени в съответствие с идентифицираните потребности на рисковите групи и необходимостта от спешна намеса за решаване на основни критични социални проблеми на жителите в община Земен. Те са групирани в две посоки - отнасящи се до съдържанието на социалните услуги и до начина на функциониране и изпълнение на услугите и мерките за социално включване.

Общи приоритети на Стратегията, които адресират услугите към широкия спектър на рисковите групи, са:

· Развитието на услуги и подкрепа за широка превенция на рисковете;

· Деинституционализация;

· Повишаване на качеството на предоставяните социални и интегрирани услуги;

· Подобряване на достъпа до услуги на рисковите групи от малките, изолирани населени места в община Земен.

В съответствие с основните изводи и препоръки от анализа на ситуацията планираната интервенция в Общинската стратегия е структурирана в две направления, като във всяко направление са заложени конкретни приоритети за развитие на услугите през следващите пет години.

Направление 1: Превенция и подкрепа за деца и семейства в риск 

Приоритетите на направление 1 включват:

· Превенция на отделянето на децата от семействата чрез социална работа, подкрепа на родителите и семейната общност със специален фокус към най-уязвимите семейства;

· Продължаване на процеса на деинституционализация в грижите за децата;

· Подкрепа за децата с увреждания и техните семейства;

· Подкрепа за деца, жертви на насилие и превенция на насилието във всички форми и проявления.

Направление 2: Социално включване на уязвими групи, лица в неравностойно положение и стари хора
Приоритетите на направление 2 включват:

· Разширяване на услугите в домашна среда за хора с увреждания и стари хора, които да им осигурят възможност по-дълго да живеят в своя дом и общност;
· Подобряване на резидентните услуги за хора с увреждания и стари хора;

· Осигуряване на достъп до услуги за хора с психични разстройства;

· Подкрепа за социално включване на уязвими общности и групи в риск.

В Стратегията са описани подробно мерките, дейностите и индикаторите за постигане на общите и специфичните цели, набелязани са механизмите за координация и взаимодействие между общината и институциите на общинско ниво, доставчиците на услуги и другите заинтересовани страни, както и системата за мониторинг и оценка на изпълнението на стратегията, необходимите ресурси – човешки и финансови, основните параметри във времевата рамка за изпълнението на Стратегията. 

Функционалните приоритети, които адресират ефективното изпълнение на основните дейности в Общинската стратегия на община Земен, обхващат:

· Развитието на човешките ресурси с цел повишаване на качеството и ефективността на социалните услуги чрез изграждане на необходимия капацитет за управление на общинско ниво и чрез осигуряване на квалифициран и компетентен персонал за предоставяне на услуги;

· Мерки и препоръки за изграждане на междуобщинско партньорство и междусекторно сътрудничество с цел повишаване на ефикасността на услугите и допълване на наличните ресурси. Те са предвидени при разписването на мерките към различните специфични цели на Стратегията.

5.4 Приоритети и цели

5.4.1 Общи и специфични цели на развитието на социалните услуги

Общинската стратегия предвижда да осигури достъпни и качествени социални услуги в община Земен, интеграция на общности и индивиди, пълноценна реализация и грижа за хората от рисковите групи. Във всяко направление на стратегията са набелязани общи и специфични цели и мерки:

Направление 1: Превенция и подкрепа за деца и семейства в риск 

Обща цел 1. Да се подобри грижата за децата в семейството, като се  предотврати появата и развитието на рискови фактори по отношение на децата и се постигне максимално намаляване на броя на децата, отделени от родните семейства, чрез:

· Специфична цел 1.1: Широка превенция на рисковете и неглижирането на децата, подобряване на родителските грижи, подкрепа за децата в риск и техните родители за намаляване на случаите на отделяне на деца от семейството и задържане на децата в биологичното семейство; 

· Специфична цел 1.2: Затвърждаване на практиката за прекратяване на настаняването в институции на деца, отделени от семействата, както и за намаляване на настаняванията в други резидентни услуги чрез развиване на услуги за алтернативна семейна грижа с фокус върху приемната грижа.

· Специфична цел 1.3: Подобряване на възможностите за развитие на децата с увреждания, отглеждани в семейството.

· Специфична цел 1.4: Осигуряване на подкрепа за деца, младежи и техните семейства за превенция на насилието, рисковото поведение и подкрепа за децата и младежите – жертви на насилие.

Направление 2: Социално включване на уязвими групи, лица в неравностойно положение и стари хора
Обща цел 2. Да се създадат условия за социално включване, по-добър и достоен живот на хора с увреждания, уязвими групи и стари хора във всички населени места в община Земен, чрез:

· Специфична цел 2.1: Да се подобри качеството на живота на хората с увреждания и старите хора във всички населени места в община Земен чрез осигуряване на условия за спокоен и достоен живот в семейна и домашна среда;
· Специфична цел 2.2: Осигуряване на условия за пълноценен и достоен живот на хората с увреждания и старите хора в семейна среда чрез предоставяне на дневни и почасови услуги в общността;

· Специфична цел 2.3: Подобряване на резидентните услуги в общността за хора с увреждания и стари хора - осигуряване достъп до качествена резидентна грижа в среда, близка до домашната;
· Специфична цел 2.4: Създаване на условия за социално включване на уязвими лица, групи и общности в риск.

5.4.2 Приоритетни целеви групи

Планираните дейности в Общинската стратегия ще обхванат всички рискови групи, изведени при анализа на ситуацията. Определянето на приоритетни целеви групи в никакъв случай не изключва останалите рискови групи, но задава основния фокус на интервенцията през периода на стратегията. 

Приоритетните целеви групи, към които са насочени социалните услуги и мерки за социално включване в общината  са:

· Деца в риск и техните семейства:

· Деца, живеещи в семейства в неравностойно социално положение / многодетни семейства, самотни родители и социално слаби семейства/;
· Деца, настанени извън биологичното си семейство;

· Деца с увреждания; 

· Деца необхванати, отпаднали и в риск от отпадане от училище; деца със специални образователни потребности

· Възрастни хора с увреждания:

· Хора с увреждания, ползващи социални услуги в общността от резидентен тип;
· Хора с увреждания, които живеят в домашна среда;

· Стари хора                                                                      

· Стари хора, ползващи социални услуги в общността от резидентен тип;
· Самотни стари хора, живеещи в отдалечени райони;
· Етнически общности в неравностойно положение.       

5.5 Ключови индикатори за постиженията на Общинската Стратегия

Постигането на набелязаните общи и специфични цели в рамките на следващите пет години ще допринесе за устойчиво подобряване на качеството на живота и жизнения стандарт на децата и семействата, хората с увреждания, рисковите групи и общностите в неравностойно положение в община Земен. 

Качествената промяна в ситуацията ще бъде измервана чрез система от качествени и количествени индикатори за напредъка в решаването на идентифицираните проблеми и в подкрепата за рисковите групи в община Земен. Индикаторите в Общинската стратегия на община Земен са синхронизирани с индикаторите в Областната стратегия за развитие на социалните услуги в област Перник, което ще улесни процеса на мониторинг и оценка на резултатите от изпълнението на Стратегиите и приноса на община Земен за модернизирането на системата от социални услуги в област Перник.

· Подобрен достъп на лица и стари хора с увреждания и трудности в самообслужването до дневни и почасови грижи, услуги за социална и здравна рехабилитация;
· Увеличен дял / брой  хора, обхванати в услуги за социално включване.

	· Статистически данни от НСИ, общини, ДСП;
· Годишни доклади и информация от доставчиците на услуги;
· Анализи;
· Собствени теренни проучвания и посещения на ЗМО на място в социалните услугите;
· Обратна връзка от потребители на услуги


В процеса на изпълнение на Общинската стратегия представителите на община Земен в областното Звено за мониторинг и оценка ще разработят допълнителни конкретни индикатори за проследяване на напредъка в постигането на отделните специфични цели, които ще се ползват като инструмент за наблюдение и оценка. 

6 Интервенция – социални услуги и мерки

Настоящата Стратегия надгражда над постиженията в реализацията на предходните стратегии: областна стратегия за област Перник и общинска – за община Земен, изпълнявани през периода от 2010 до 2015 година. Планираната интервенция очертава общата картина на развитието на мрежа от социални услуги за периода от 2016 до 2020 година в съответствие с актуалните приоритети на областно и общинско ниво, както и видовете услуги, които ще се развиват в област Перник като цяло и конкретно – на територията на община Земен. 
Социалните услуги и дейности се разглеждат като система от услуги, които си взаимодействат и се допълват, за да се постигне ефект и реална полза за обхванатите целеви групи. 

6.1 Мерки по Направление 1: Превенция и подкрепа за деца и семейства в риск

Дейностите в това направление са насочени към превенция на различните рискове и подкрепа на децата и техните семейства, към осигуряване на алтернативна семейна грижа за децата – изоставени и/или неглижирани от техните родители, подкрепа и услуги за деца с увреждания, младежи с рисково поведение и жертви на насилие. 

Интервенцията е в унисон с приетите принципи на нормативни актове, визиращи насоките за осъществяване на държавната политика в сферата на закрила на детето и най-вече – със заложените в Националната стратегия „Визия за деинституционализацията на децата в Р. България” и плановете за действие към нея. Услугите са фокусирани към процесите на предотвратяване на извеждане на деца от родните семейства и настаняването им в институции чрез създаване на нови възможности за децата и семействата да получат подкрепа в общността. 

Обща цел 1 (на направление 1): Да се подобри грижата за децата в семейството, като се  предотврати появата и развитието на рискови фактори по отношение на децата и се постигне максимално намаляване на броя на децата, отделени от родните семейства, чрез:

Специфична цел 1.1: Широка превенция на рисковете и неглижирането на децата, подобряване на родителските грижи, подкрепа за децата в риск и техните родители за намаляване на случаите на отделяне на деца от семейството и задържане на децата в биологичното семейство; 

Специфична цел 1.2: Затвърждаване на практиката за прекратяване на настаняването в институции на деца, отделени от семействата, както и за намаляване на настаняванията в други резидентни услуги чрез развиване на услуги за алтернативна семейна грижа с фокус върху приемната грижа.

Специфична цел 1.3: Подобряване на възможностите за развитие на децата с увреждания, отглеждани в семейството.

Специфична цел 1.4: Осигуряване на подкрепа за деца, младежи и техните семейства за превенция на насилието, рисковото поведение и подкрепа за децата и младежите - жертви на насилие.

6.1.1 Превенция на рисковете и подкрепа за деца и семейства

Специфична цел 1.1: Широка превенция на рисковете и неглижирането на децата, подобряване на родителските грижи, подкрепа за децата в риск и техните родителите за намаляване на случаите на отделяне на деца от семейството и задържане на децата в биологичното семейство, чрез:

· Мярка 1.1.1. Интегрирани и смесени услуги за социално включване на деца в риск от уязвими семейства;

Мярка 1.1.1. Интегрирани и смесени услуги за социално включване на деца в риск от уязвими семейства

Дейност 1.1.1.1. Здравно-социални програми за семейно планиране – информиране и консултиране, обучения. Програмите ще се изпълняват, в сътрудничество със здравни институции, училища и ще включват здравно-социални консултации за майки и семейства в риск, здравна просвета сред подрастващите за намаляване на нежеланите и рисковите бременности. 

6.1.2 Алтернативна семейна грижа

Специфична цел 1.2: Затвърждаване на практиката за прекратяване на настаняването в институции на деца, отделени от семействата, както и за намаляване на настаняванията в други резидентни услуги чрез развиване на услуги за алтернативна семейна грижа с фокус върху приемната грижа, чрез:

· Мярка 1.2.1. Осигуряване на грижа при близки и роднини за деца, отделени от  биологичното семейство;

· Мярка 1.2.2. Развитие на Приемната грижа; 

· Мярка 1.2.3. Услуги в подкрепа на осиновяването.

Мярка 1.2.1. Осигуряване на грижа при близки и роднини за деца, отделени от  биологичното семейство

Дейност 1.2.1.1. Съвместни дейности на ОЗД-Радомир в община Земен за настаняване в семейства на близки и роднини на изоставени деца и на деца в риск от изоставяне. 

Дейност 1.2.1.2. Оказване на продължаваща подкрепа от ОЗД  за семействата на близки и роднини, в които са настанени деца, отделени от биологичните семейства – предоставяне на консултации, услуги за посредничество и съдействие. 

Мярка 1.2.2. Развитие на Приемната грижа 

Дейност 1.2.2.1. Подкрепящи дейности за намиране на приемни семейства от ОЗД-Радомир и община Земен.

Мярка 1.2.3. Услуги в подкрепа на осиновяването

Дейност 1.2.3.1. Съвместни подкрепящи услуги между община Земен и ОЗД при осиновяването на деца, наблюдение и подкрепа на осиновителите и осиновените деца в следосиновителния период.
6.1.3 Социално включване за деца с увреждания

Специфична цел 1.3: Подобряване на възможностите за развитие на децата с увреждания, отглеждани в семейството, чрез:

· Мярка 1.3.1. Осигуряване на достъп до адекватна и гъвкава дневна, почасова грижа, и заместваща грижа за децата с увреждания, отглеждани в семейна среда и в резидентни услуги в общността;

· Мярка 1.3.2. Подкрепа за родителите за отглеждане на децата с увреждания в семейството.

Мярка 1.3.1.Осигуряване на достъп до адекватна и гъвкава дневна, почасова грижа и заместваща грижа за децата с увреждания, отглеждани в семейна среда и в резидентни услуги в общността.
Дейност 1.3.1.1. Подкрепа за интеграция на деца с увреждания в детската градина в община Земен - включително тяхното адаптиране, осигуряване на транспорт.

Мярка 1.3.2.Подкрепа за родителите за отглеждане на децата с увреждания в семейството.

Дейност 1.3.2.1. Разширяване на програмите, които предлагат домашни грижи – като услугите личен асистент, социален асистент и домашен помощник за деца с увреждания.

Дейност 1.3.2.2. Осигуряване на помощни средства чрез ДСП по Закона за хората с увреждания. 

6.1.4 Услуги за деца и младежи жертви на насилие, с рисково поведение и зависимости

Специфична цел 1.4: Осигуряване на подкрепа за деца, младежи и техните семейства за превенция на насилието, рисковото поведение и подкрепа за децата и младежите - жертви на насилие, чрез:

· Мярка 1.4.1. Превенция и подкрепа за преодоляване на последиците от рисковото поведение при децата и младежите; 

Мярка 1.4.1.Превенция и подкрепа за преодоляване на последиците от рисковото поведение при децата и младежите

Дейност 1.4.1.1. Образователни програми и кампании в училище и съвместни дейности с ЦОП за превенция на  рисково поведение (агресия; насилие; отклоняващо се поведение; рисково поведение на деца и младежи); провеждане на здравна и социална просвета против зависимостите; лекции и дискусии в часа на класа; организиране на хепънинги; междуучилищни прояви и инициативи на общинско и областно ниво.
Дейност 1.4.1.2. Съвместни дейности на оцщина Земен и ОЗД – специализирани програми за работа с деца в конфликт със закона и деца, извършители на противообществени прояви, насилие, рисково поведение.

Дейност 1.4.1.3. Подобряване на дейността на Местната комисия за борба с противообществените прояви на малолетни и непълнолетни (МКБППМН) и обществените възпитатели в община Земен. Съвместна работа на МКБППМН заедно с ОЗД  в подкрепа на деца с рисково поведение и жертви на насилие. 

6.2 Мерки по Направление 2: Социално включване на уязвими групи, лица в неравностойно положение и стари хора

Услугите, планирани в това направление са съобразени с Националната стратегия за дългосрочна грижа. Тук приоритетни са  услугите в домашна среда и в общността – резидентен тип. Тяхното развитие е в съответствие със заключенията от общинския  анализа на ситуацията и потребностите на рисковите групи на територията на община Земен. Целите в направлението изцяло следват заложените цели и приоритети в Областната стратегия за развитие на социалните услуги в област Перник (2016 – 2020).

Обща цел 2 (на направление 2): Да се създадат условия за социално включване, по-добър и достоен живот на хора с увреждания, уязвими групи и стари хора във всички населени места в община Земен, чрез:
Специфична цел 2.1: Да се подобри качеството на живота на хората с увреждания и старите хора във всички населени места в община Земен чрез осигуряване на условия за спокоен и достоен живот в семейна и домашна среда.

Специфична цел 2.2: Осигуряване на условия за пълноценен и достоен живот на хората с увреждания и старите хора в семейна среда чрез предоставяне на дневни и почасови услуги в общността.

Специфична цел 2.3: Подобряване на резидентните услуги в общността за хора с увреждания и стари хора - осигуряване на достъп до качествена резидентна грижа в среда, близка до домашната.

Специфична цел 2.4: Създаване на условия за социално включване на уязвими лица,  групи и общности в риск.

6.2.1 Услуги в домашна среда за хора с увреждания и стари хора

Специфична цел 2.1: Да се подобри качеството на живота на хората с увреждания и старите хора във всички населени места в община Земен  чрез осигуряване на условия за спокоен и достоен живот в семейна и домашна среда, чрез:

· Мярка 2.1.1. Утвърждаване и разширяване на социалните услуги в домашна среда за подкрепа в ежедневието на хората с увреждания, стари хора и техните семейства.

· Мярка 2.1.2. Развиване на целеви общински политики/мерки за социално включване на хората с увреждания.

Мярка 2.1.1.Утвърждаване и разширяване на социалните услуги в домашна среда за подкрепа в ежедневието на хората с увреждания, стари хора и техните семейства.
Целта на услугите в домашна среда е да осигурят на хората с увреждания и старите хора максимално дълго възможност да живеят в своя дом и социална среда и да предотвратят преждевременната институционализация или настаняване в резидентна услуга. Спектърът на тези услуги обхваща както ежедневни дейности вкъщи (като помощ при хранене, обслужване, почистване на дома, лична хигиена), така и социални дейности и общуване с близките, помощ за излизане и придвижване за достъп до медицински грижи, административни услуги и други. 

Дейност 2.1.1.1. Разширяване на обхвата на услугите, които предлагат домашни грижи за хора с увреждания като домашен помощник, социален и личен асистент чрез изпълнение на национални програми и проекти с финансиране по ОПРЧР. Приоритетно внимание към обхващане на самотноживеещи потребители в отдалечени и изолирани населени места на община Земен.

· Предоставяне на услугите Личен асистент, Социален асистент и Домашен помощник (услуга в общността), финансирана по програма „Независим живот“ по ОПРЧР през периода от 17.12.2015 г. до 17.06.2017 г. Обхванати са 70 потребители, в това число 3 деца от  гр.Земен и 6 населени места в общината.

Дейност 2.1.1.2. Продължаване на дейностите на Домашния социален патронаж. Включване на допълнителни услуги към Домашния социален патронаж и по-пълно обхващане на хората с увреждания от малките населени места, чрез изпълнение на национални програми и проекти с финансиране по ОПРЧР.  

Дейност 2.1.1.3. Увеличаване на капацитета на Домашния социален патронаж с цел услугата да бъде достъпна до повече нуждаещи се потребители. Предвижда се увеличение на капацитета в от 30 на 40 места през 2018 година.

Дейност 2.1.1.4. Осигуряване на информация, съдействие и посредничество за улесняване на достъпа до технически помощни средства и достъпна среда в дома по програмите на АХУ и Закона за хората с увреждания, чрез Клуба на пенсионера и инвалида, който функционира в гр. Земен.

6.2.2 Почасови и дневни услуги за стари хора и лица с увреждания

Специфична цел 2.2: Осигуряване на условия за пълноценен и достоен живот на хората с увреждания и старите хора в семейна среда чрез предоставяне на дневни и почасови услуги в общността, чрез:

· Мярка 2.2.1. Предоставяне на дневни и почасови услуги за стари хора и за възрастни с увреждания, чрез социални услуги – дневна форма на обслужване.

Мярка 2.2.1. Предоставяне на дневни и почасови услуги за стари хора и за възрастни с увреждания, чрез социални услуги – дневна форма на обслужване
В клубовете на пенсионера и инвалида се създават условия за социални контакти и общуване и са част от организацията на свободното време на старите хора и хората с увреждания.
Дейност 2.2.1.1. Продължаване на дейностите на Клуба на пенсионера и инвалида в гр. Земен, с активното включване на местните структури в област Перник на Съюза на инвалидите в България и Съюза на пенсионерите. Разширяване на дейностите на клубовете в рамките на изпълнението на стратегията.

Дейност 2.2.1.2. Разкриване на нови клубове на пенсионера в населени места според конкретните нужди на населението и възможности на общината. 
Дейност 2.2.1.3. Разкриване на дневен център за стари хора в гр. Земен с капацитет 30 места през 2017 г.
6.2.3 Подкрепа за уязвими групи и хора в риск

Специфична цел 2.3: Създаване на условия за социално включване на уязвими лица, , групи и общности в риск, чрез:

· Мярка 2.3.1. Дейности по разкриване на нови социални услуги, предоставящи подкрепа на уязвими хора и семейства в кризисна ситуация 

Мярка 2.3.1. Дейности по разкриване на нови услуги, предоставящи подкрепа на уязвими хора и семейства в кризисна ситуация 

За ефикасна комплексна подкрепа на уязвимите групи, освен развиването на социални услуги е необходимо да се развият междусекторните услуги - здравни, образователни и т.н. Добре развитите междусекторни услуги ще позволят по-добра индивидуализация на предлаганата подкрепа, по-точна оценка на потребностите и прилагане на мултидисциплинарен подход. Това изисква съвместни усилия и съгласувани мерки от страна на всички системи – социална, здравна, образователна, включително и културна.


7 План за действие

7.1 Управление и координация на изпълнението на Стратегията

Общината разработва, приема и прилага Общинска стратегия за развитие на социалните услуги (2016-2020). Чрез нея на територията на общината ще се реализира и Областната стратегия за развитие на социалните услуги. Общината разработва, приема и осъществява годишни планове за действие. 

Местното самоуправление се осъществява от Общинския съвет, а местната изпълнителна дейност - от кмета и общинската администрация, които заедно осъществяват местната власт. 

Местните власти разработват и изпълняват интегрирани политики за развитие на хората в риск на тяхната територия като комбинират ресурсите и координират дейностите в сферата на социалното подпомагане, образование, здравеопазване, политики на пазара на труда, водени от интересите и нуждите на групите и хората в риск. Общината е доставчик на социални услуги. Общината развива интегрирани политики в подкрепа на децата в риск, хората с увреждания и старите хора. Общината осъществява годишен мониторинг и оценка на изпълнението на социалната услуга и оценка на нуждите на групите в риск.

Общинската стратегия представлява териториален разрез на областната стратегия за територията на община Земен. Местните власти разработват и изпълняват интегрирани политики за развитие на хората в риск на тяхната територия като комбинират ресурсите и координират дейностите в сферата на социалното подпомагане, образование, здравеопазване, политики на пазара на труда, водени от интересите и нуждите на групите и хората в риск. Общината е доставчик на социални услуги. Общината развива политики в подкрепа на децата в риск, хората с увреждания и старите хора

Разработването на стратегията е организирано от Кмета на община Земен с оглед необходимостта от стратегическо планиране на общинско ниво и включването на всички дейности и мерки, свързани с развитието на общинските социални услуги.. Кметът на общината внася проекта на Общинската стратегия за развитие на социалните услуги за обсъждане и съгласуване с общинските съветници и за приемане от Общинският съвет. 

Роля и отговорности  на  Общинския съвет:

· Обсъжда и приема Общинска стратегия за развитие на социални услуги на територията на общината и годишния оперативен план за изпълнението й по предложение на кмета на общината;

· Одобрява докладите за изпълнението на програмата за реализация на общинския план за развитие на социални услуги по предложение на кмета на общината;

· Съгласува проектни предложения за финансиране на социални услуги, които ще се развиват на територията на общината и са планирани в Областната стратегия на област Перник и съответно – в Общинската стратегия за развитие на социалните услуги в община Земен. 

· Взема решения, свързани с развитие на социални услуги на територията на общината (откриване, закриване, разширяване, до финансиране и пр.).

· Решение за развиване на конкретна социална услуга се взема от Общинския съвет, като преди това е било разгледано в съответната постоянна комисия и консултирано по въпросите, свързани с финансирането. Предложението се внася от кмета или от общинските съветници.

Ролята на  кмета на общината е ключова за цялостното изпълнение на Областната стратегия за социалните услуги на общинско ниво. Кметът на общината:

· Организира изработването на общинските програми и планове за развитие на социални услуги на територията на общината и на програмата за реализацията му и след съгласуване с Обществения съвет и с Дирекция по социално подпомагане ги внася за обсъждане и приемане от Общинския съвет;

· Организира разработването на общинските секторни политики и – след гласуването в Общинския съвет – организира цялостното им изпълнение. Кметът и общинската администрация осъществяват съгласуването на дейностите за развитие на социалните услуги с общите хоризонтални мерки за социално включване;

· Ръководи, организира и контролира дейността по изпълнението на програмата за реализация на общинския план за развитие на социални услуги;

· След съгласуване с Обществения съвет представя годишен и заключителен доклад за изпълнението на програмата за реализация на общинския план за развитие на социални услуги за одобряване от Общинския съвет;

· Участва в осъществяването на годишен мониторинг и оценка на изпълнението на общинския план за развитие на социалните услуги като част от Общинската стратегия;

· Търси възможности за финансиране от различни финансови източници за реализиране на конкретните общински дейности, планирани в съответния общински компонент на областната стратегия.

Важна роля при осъществяване на дейностите, свързани с координацията на изпълнението на Общинската стратегия за развитие на социалните услуги има Дирекции „Социално подпомагане” - Земен. Дирекцията за социално подпомагане като териториална структура на АСП в общината провежда държавната политика в областта на социалното подпомагане, закрилата на детето и рехабилитацията и социалната интеграция на хората с увреждания на територията на областта. Предвид тези си функции, ДСП има отношение към всички заложени цели в Общинската стратегия за развитие на социалните услуги.. 

Кметът на община Земен има ключова роля за цялостното изпълнение на Областната стратегия за социалните услуги за област Перник на ниво община – чрез реализацията на Общинската стратегия на община Земен. 

Община Земен осъществява годишен мониторинг и оценка на изпълнението на социалните услуги и оценка на нуждите на групите в риск. Ежегодно, в началото на годината, заедно с останалите общини от областта, община Земен представя в Областна администрация доклади за изпълнението общинския план за развитие на социалните услуги за предходната година, които са база за изготвяне на годишен мониторингов доклад на областно ниво. Докладът се представя и обсъжда на заседание на Областния координационен съвет. Кметът на общината търси възможности за финансиране от различни финансови източници за реализиране на конкретните общински дейности, планирани в съответния общински компонент на областната стратегия. Местната власт носи конкретни отговорности за инициирането и изпълнението на хоризонталните политики и мерки за социално включване. В този контекст, общината поема отговорността за изпълнението на мерките за социално включване, предвидени в настоящата Стратегия.

Обществен контрол при осъществяване на дейностите в областта на социалните помощи и социалните услуги се осъществява от Обществения съвет по социално подпомагане и услуги. Той е консултативен орган към общината за осъществяване на сътрудничество, координация и консултация между община, централни държавни органи и доставчици на социални услуги . 
Община Земен участва в дейността на Областния координационен съвет, в осъществяването на мониторинг и оценка на изпълнението на стратегията като подпомагат събирането на данни и оценката на потребностите.

7.2 Система на мониторинг и оценка. Работа на ЗМО

Община Земен активно участва в процеса на мониторинг и оценка на изпълнението на стратегиите за развитието на социалните услуги на областно и общинско ниво.

Ключов инструмент за изпълнението на стратегията, както и за развитието на предприеманите дейности и мерки в нея се явява системата за мониторинг и оценка. Основната цел на мониторинга е да проследява напредъка на постигнатите резултати в съответствие с предварително поставените цели. С помощта на мониторинга по-ясно ще се идентифицират потенциалните пречки в реализирането на конкретните дейности, както и ще се създадат възможности за изработване на механизми за тяхното преодоляване. 

Мониторингът се извършва, за да подпомогне процеса на управление на стратегията. Задача на мониторинга е да се следи постигнати ли са заложените цели и каква е ефективността на стратегията в хода на реализацията й. Резултатите от извършения мониторинг и оценката ще са основа за актуализацията на стратегиите – на областно ниво в област Перник и на общинско – в община Земен. В рамките на действие на стратегията се предвижда ежегодно изготвяне на мониторингов доклад за степента на нейното изпълнение – на областно и общинско ниво.

Системата за мониторинг и оценка на Областната стратегия за развитие на социалните услуги включва областно Звено за мониторинг и оценка. В състава на звеното за мониторинг са включени представители на Областна администрация, общините на територията на областта, РИО, РЗИ, РДСП и дирекции социално подпомагане, представители на НПО. 

Представител на община Земен участва активно в областното Звено за мониторинг и оценка, организира и координира дейностите за мониторинг на общинско ниво в община Земен и по този начин подкрепя процеса на мониторинг на областно ниво.

7.3 Основни партньори. Механизми на партньорството

Ефективното междуобщинско партньорство и междусекторно сътрудничество допринася за изграждането на оптимална мрежа от социални услуги във всички общини на територията на област Перник, която да осигури равен достъп до услуги за всички рискови групи. 

Изграждането на механизми на партньорство ще бъде приоритетно в Областната стратегия на област Перник за новия период. Община Земен ще участва в прилагането на разнообразни  инструменти  за  сътрудничество, предвидени в Областната стратегия, като:

· Съвместни действия при изпълнение на общи дейности;

· Междуобщински и смесени услуги, там където е възможно в рамките на действащото законодателство; 

· Сътрудничество със ЗМО в дейностите за мониторинг и оценка на Стратегията;

· Отворени работни групи с участие на заинтересованите страни и участие на експерти в съвместни работни групи, комисии и екипи;

· Провеждане на работни тематични срещи; 

· Обменни посещения между съседни общини за обмен на информация за групи в риск, обсъждане и планиране на съвместни дейности и проекти за подкрепа на целевите групи;

· Разработване на  междуобщински и междусекторни проекти за подкрепа на групите в риск;

· Междуобщински срещи с участието на всички заинтересовани институции, в чиито компетенции попадат групите в риск (като ДСП, ДБТ, доставчици на социални и здравни услуги, училища, НПО и др.). 

Развитието на партньорствата между общините, изграждането на мрежи на областно и местно ниво ще допринесе за съгласуването и обединяването на дейностите на ангажираните институции с фокус уязвимите общности и групи. Една от важните сфери на съвместни партньорски дейности, която остава в сила и от предходния планов период, е мониторингът и оценката с участие, който изисква включването и обратната връзка от всички участници в изпълнението на предоставянето на социалните услуги и носи допълнителни предимства за ефективността на мониторинга.

7.4 Основни етапи в изпълнението на стратегията

Стратегията за развитието на социалните услуги в община Земен обхваща  период  от пет години от 2016 до 2020, в който се обособяват следните етапа за изпълнение на стратегията:

Първият етап е подготвителен етап, през който:

· Изготвяне и приемане на Общинска стратегия за развитие на социалните услуги 

· Изготвяне и приемане на план за действие на общинската стратегия за 2017 година.

· Оперативно планиране на интервенцията през първите 3 години.

Следва вторият, същински етап, през който ще се изпълняват планираните дейности по Стратегията. Той обхваща 2017 - 2018 година. 

Третият етап е етапът на междинен преглед на изпълнението, който обхваща периода от приемането на стратегията до първото тримесечие на 2018 г. При необходимост се осъществява препланиране на мерките и услугите за следващия двугодишен период в съответствие със заключенията и препоръките от мониторинга. През този етап е възможно да се актуализира изцяло стратегията съобразно новия Закон за социални услуги, който е в процес на разработване през и Правилника за прилагането му, в случай, че той бъде приет.

Последният Четвърти етап обхваща 2018 - 2020 година. Той се характеризира с ефективност и изпълнение на дейностите по стратегията. В края на този етап се извършва основната подготовка за следващия стратегически период след 2020 година. 

7.5 Ресурси за изпълнение на Общинската стратегия

През периода 2016-2020 година община Земен основно ще разчита на държавно финансиране и финансиране по проекти за функционирането и разкриването на социални услуги.

Основен източник на финансиране издръжката на социалните услуги е републиканският бюджет. Освен това, през следващите три - четири години не се очаква общината да може да заделя от собствените си източници допълнителни средства за издръжка на държавно делегираните дейности. 

Местните източници главно ще се насочват към поддържането и развитието на Домашен социален патронаж и клубовете на пенсионера. Финансирането на инвестициите, свързани с основния ремонт, изграждането на нови обекти за социални услуги и тяхното оборудване и обзавеждане, основно ще се осигурява от републиканския бюджет. Важен източник в това направление са средствата по оперативните програми. 

Средствата за квалификация и преквалификация на работещите в социалната сфера могат и трябва да се осигурят в необходимия размер от ОП „Развитие на човешките ресурси” и ОП “Административен капацитет”, като се подготвят проекти с подходящи обучители.  

Осигуряването на средства от частни лица (развитие на социален бизнес) е добра възможност, която ще бъде проучена от общината. Намирането на подходящи стимули и база за развитие на такива и други социални услуги от страна на общината значително ще облекчи и ускори развитието на социалния сектор при това на конкурентна основа. Частните заведения, които се развиват паралелно с държавно делегираните дейности, могат да бъдат важен ориентир в ефективното усвояване на и без това ограничените бюджетни средства, които могат да се насочат към такива сфери, които не са по никакъв начин привлекателни за частните предприемачи. Това могат да бъдат услуги като Частни домове за стари хора или отделни дейности - ремонт, текуща издръжка и оборудване.

Важен фактор за успешното изпълнение на Стратегията е осигуряването на необходимите човешки ресурси за управление и предоставяне на социални услуги. 

Качествени социални услуги се представят от високо квалифициран и мотивиран персонал ангажиран в тях, като същевременно е необходим и допълнителен ресурс от различни квалифицирани специалисти. Социалните услуги в община Земен се предоставят при спазване на критериите и стандартите, определени с Правилника за прилагане на Закона за социално подпомагане и Наредбата за критериите и стандартите за социални услуги за деца. И в двата акта изрично се регламентира, че предоставяните социални услуги трябва да отговарят на определени стандарти и критерии за обслужващ персонал, в това число осигуряване на професионална и методическа подкрепа на персонала и възможности за повишаване квалификацията на персонала с оглед спецификата на работата с отделните групи потребители на социални услуги. 

Повишаването на квалификацията на персонала е свързано с провеждането на специализирани обучения, а професионалната и методическа подкрепа с предоставянето на супервизия на екипите от социалните услуги, които ще се осигуряват в рамките на делегираните бюджети от доставчиците на социални услуги всяка година на действието на стратегията. 

7.6 Комуникационна програма

Важно условие за ефективното реализиране на Общинската стратегия за развитие на социалните услуги в община Земен за периода 2016-2020 г. е предоставянето на обективна информация за нейната реализация. Изпълнението  на стратегията ще се съпровожда от  информационни мероприятия, които ще осигурят нейната публичност.

Основните комуникационни техники ще се основават върху следните форми: 

· Директна комуникация, която ще  предостави възможност на заинтересованите страни и на широката общественост да споделят своите мнения, гледни точки и предложения.

· Редовна комуникация чрез медиите за предоставяне на информация относно изпълнението на Общинската стратегия за социалните услуги чрез съобщения за медиите, неформални работни срещи, публикации в медиите за разпространяване на информация относно популяризиране на визията, целите и приоритетите на общинската стратегия.

Изпълнение на комуникационната програма:

За постигането на целите и реализацията на дейностите в настоящата комуникационна програма оперативното й изпълнение ще се осъществява от експерт/специалист от общинската администрация, определен от Кмета на община Земен.

Дейностите, които ще извършва експертът/специалист, включват:

· Периодично подаване на достатъчна информация в общественото пространство;

· Организиране на пресконференции, публикации в медиите за запознаване на заинтересованите страни и широката общественост с текущите дейности от Стратегията;

· Публикуване на Общинската стратегия за развитие на социалните услуги 2016-2020 г. на сайта на общината;

Времевият график на Комуникационната програма следва логиката на оперативния план за действие на самата Областна стратегия. За всяко събитие се избира съответно канал за комуникация и комуникационна техника в зависимост от преследваните цели при спазване на водещите принципи на комуникационната програма целенасоченост, своевременност и достъпност.

